**KLASA: 612-08/20-01/2660**

**URBROJ: 532-06-01-01/5-20-01**

**Zagreb, 31. prosinca 2020.**

Na temelju članka 76. stavka 3. Zakona o zaštiti i očuvanju kulturnih dobara („Narodne novine“, broj 69/99, 151/03, 157/03 - ispravak, 87/09, 88/10, 61/11, 25/12, 136/12, 157/13, 152/14, 44/17, 90/18, 32/20 i 62/20) i članka 52. Zakona o sustavu državne uprave („Narodne novine“, broj 66/19), ministrica kulture i medija donosi

**ODLUKU**

**o provođenju hitnih mjera zaštite i**

 **provedbi popisa štete na nepokretnim kulturnim dobrima u Republici Hrvatskoj prouzročene potresom 28. i 29. prosinca 2020. godine**

**I**.

Naređuje se provođenje hitnih mjera zaštite i popis štete na nepokretnim kulturnim dobrima koja je prouzročena potresom u Republici Hrvatskoj koji se dogodio 28. i 29. prosinca 2020. godine.

Ovom Odlukom propisuje se postupanje za provođenje hitnih mjera zaštite u zonama zaštićenih kulturno-povijesnih cjelina i pojedinačno zaštićenih zgrada upisanih u Registar kulturnih dobara Republike Hrvatske.

Nakon spašavanja života i zbrinjavanja stanovništva i imovine, nužno je pristupiti raščišćavanju urušenih dijelova zgrada, ukloniti labilne dijelove ili osigurati ih od daljnjeg urušavanja. Tijekom raščišćavanja urušenog materijala, potrebno je obratiti pozornost na arhitektonsko stilske elemente zgrada te ih izdvojiti i privremeno pohraniti na sigurno mjesto, u blizini zgrade:

- klesane kamene dijelove zgrada (okviri portala, prozora, balkona, atika, kućnih veža i sl.)

- metalne i drvene elemente zgrade (dekorativne prozorske rešetke i kapke prozora i vrata, balkonske ograde, vratnice, primjerke drvenog prozora, i sl.).

Nakon raščišćavanja, koje će provesti interventne službe, potrebno je provesti dodatnu zaštitu podupiranjem preostalih ugroženih dijelova zgrade kao što su zidovi, svodovi, međukatne konstrukcije. Cjelovito uklanjanje zgrada nije dopustivo prije očitovanja nadležnog Konzervatorskog odjela Ministarstva kulture i medija. Ovi postupci provode se prema uputama i pod nadzorom stručne osobe građevinske struke.

U zgradama u kojim se nalaze vrijedni pokretni inventari/zbirke, potrebno je do postupka evakuacije, ukoliko je moguće, osigurati privremenu zaštitu na licu mjesta pokrivanjem npr. PVC folijama i sl.

Svi daljnji postupci provode se uz upute i nadzor konzervatora Ministarstva kulture i medija.

Postupak detaljnog popisa i procjene štete na kulturnoj baštini, prema standardnoj metodologiji, bit će proveden nakon uspostave sigurnosnih uvjeta za pristup i pregled.

Popis štete i njezinu procjenu za nepokretna kulturna dobra obavit će stručni djelatnici Ministarstva kulture i medija.

 Za Ministarstvo kulture i medija Popis iz stavka 8. ove točke obavit će ovlašteni i stručni djelatnici prema popisu koji je sastavni dio ove Odluke, a za ovu svrhu Ministarstvo može osigurati rad i drugih stručnjaka u ovom području.

 Ministarstvo kulture i medija imenovat će koordinatora popisa šteta koji će na tjednim koordinacijama zajednički utvrđivati prioritete i redoslijed popisivanja pojedinačnih nepokretnih kulturnih dobara odnosno zgrada u kulturno-povijesnoj cjelini u Republici Hrvatskoj, vodeći računa o procjeni statičara, ugroženosti kulturnog dobra i sigurnosti osoba koje će vršiti popisivanje.

**II.**

Popis štete i njezina procjena obavit će se prema utvrđenom obrascu, a prioritete u popisu i druge aktivnosti važne za provedbu popisa utvrđivat će koordinatori u suradnji s Ministarstvom unutarnjih poslova - Ravnateljstvom civilne zaštite.

 Prikupljeni podaci unosit će se u Bazu podataka koju će izraditi Ministarstvo kulture i medija, a koju će popunjavati i ažurirati Ministarstvo kulture i medija.

**III.**

 Ova Odluka stupa na snagu danom donošenja, a objavit će se na mrežnim stranicama Ministarstva kulture i medija.

**Obrazloženje**

Prema članku 76. stavku 3. Zakona o zaštiti i očuvanju kulturnih dobara ministrica kulture i medija može narediti poduzimanju posebnih mjera zaštite u slučaju nastanka izvanrednih okolnosti, kao što su potresi i drugi izvanredni događaji.

 Potres 28. i 29. prosinca 2020. godine koji je pogodio središnju Hrvatsku uzrokovao je razaranja i teška oštećenja na kulturnoj baštini. Šeta je evidentirana na području 9 županija i u Gradu Zagrebu. Najteža oštećenja nastala su na području Sisačko-moslavačke županije i južnog dijela Zagrebačke županije.

S obzirom da je potres 28. i 29. prosinca 2020. godine prouzročio značajnu štetu na nepokretnoj kulturnoj baštini u Republici Hrvatskoj potrebno je žurno provesti popis i procjenu nastale štete na sistematičan i jednoobrazan način, kako bi se moglo pristupiti poduzimanju aktivnosti obnove i na temelju prikupljenih podataka razraditi daljnje aktivnosti i mjere za njezinu što učinkovitiju provedbu.

 Popis štete i njezina procjena obavit će se prema utvrđenom obrascu, a prioriteti u popisu i druge aktivnosti važne za provedbu popisa utvrđivat će se u međusobnoj stručnoj koordinaciji i pomoći između nadležnih tijela.

 **MINISTRICA**

**dr. sc. Nina Obuljen Koržinek**